Sáá nkua̱a̱ꞌ ki̱vɨ̱ꞌ yukuán, nkachiꞌ Jesús nu̱u̱nꞌ rá te̱e súkuáꞌa re̱ꞌ ráa: ―Kɨ̱jia̱ꞌa‑órán íyo ka̱ꞌ ichi yúnteñúꞌún.
Jee nxi̱nóo ráa rá ñɨvɨ kue̱ꞌe̱ꞌ jee kua̱ꞌa̱nꞌ ráa jín re̱ꞌ jín barkúꞌ ñúꞌún re̱ꞌ. Jee nku̱táꞌán inka ka̱ꞌ rá barkúꞌ jín re̱ꞌ.
Jee nkenta ɨɨn ta̱chi̱ꞌ níꞌin xéénꞌ. Jee nute jísóꞌ nkani ni̱ꞌin nu̱u̱nꞌ barkúꞌ, saáva va̱ji chítú nute iniꞌ barkúꞌ.
Soo nkixiꞌ re̱ꞌ nu̱u̱nꞌ ɨɨn saꞌma iniꞌ ya̱ta̱ꞌ barkúꞌ. Jee nxi̱nóto ráa re̱ꞌ, jee nkachiꞌ ráa nu̱u̱nꞌ re̱ꞌ: ―¡Mestrúꞌ! ¿Á ntu̱náꞌ jítú iniꞌ nú ya̱ kuviꞌ‑ó?
Nnoto re̱ꞌ jee nku̱xeenꞌ re̱ꞌ nu̱u̱nꞌ ta̱chi̱ꞌ níꞌin jee nkachiꞌ re̱ꞌ nu̱u̱nꞌ nteñúꞌún: ―¡Nu̱ma̱ꞌ! ¡Níín! Nku̱niꞌín ta̱chi̱ꞌ jee ña̱kui̱ñɨ̱ꞌ nteñúꞌún.
Jee nkachiꞌ Jesús nu̱u̱nꞌ ráa: ―¿Na̱ kuvi chi yúꞌví víꞌí rán rúja? ¿Á ntiáꞌan kúneí iniꞌ rán nuꞌuꞌ?
Jee nyu̱ꞌví víꞌí ráa jee jíkátu̱ꞌún táꞌán ráa: ―¿Na̱ te̱e ka̱ꞌ kúvi te̱e yaꞌá ya̱ ne̱ ta̱chi̱ꞌ víjin jín ne̱ nteñúꞌún káníjiá ráa maa?